b"\n_START_ARTICLE_\nSetge de Siracusa (413 aC)\n_START_SECTION_\nAntecedents\n_START_PARAGRAPH_\nLa guerra entre Segesta i Selinunte, que intentava assegurar-se un port a la mar Tirrena va tornar a esclatar, i Selinunt es va aliar amb Siracusa, assetjant Segesta per mar i terra; la ciutat va demanar ajut a Agrigent, Cartago i Atenes i la darrera va acceptar enviar una flota (416 aC) atrets per la riquesa de la ciutat, ostentada davant dels atenencs, per\xc3\xb2 for\xc3\xa7a fict\xc3\xadcia. N\xc3\xadcies va proposar atacar directament a Selinunt i sotmetre la ciutat per\xc3\xb2 els atenencs van optar finalment per atacar Siracusa._NEWLINE_El 415 aC es va produir l'expedici\xc3\xb3 atenenca a Sic\xc3\xadlia. La tardor del 415 aC els atenencs van atacar Siracusa i van obtenir una vict\xc3\xb2ria al gran port per\xc3\xb2 N\xc3\xadcies no va reprendre l'avan\xc3\xa7 i es va retirar a passar l'hivern a Catana. La primavera del 414 aC els atenencs van desembarcar a Leon, al nord de la ciutat, on van establir la seva base, i les forces de terra van avan\xc3\xa7ar i ocupant Epipolae i van seguir cap a Labdalum on es va establir una guarnici\xc3\xb3, per seguir cap a Syce (\xce\xa3\xcf\x85\xce\xba\xe1\xbf\x86).\n_START_SECTION_\nEl setge\n_START_PARAGRAPH_\nEn comen\xc3\xa7ar el setge les muralles defensives establertes pels siracusans foren destru\xc3\xafdes pels atenencs mentre la flota atenenca es va establir al gran port._NEWLINE_L'espart\xc3\xa0 Gilip que venia en ajut de la ciutat va poder entrar a Siracusa abans que els atenencs poguessin completar el setge i va sorprendre a la flota atenenca a Labdalum i tallant les comunicacions entre els assetjadors i la flota. N\xc3\xadcies va veure que no podria prendre la ciutat i va demanar refor\xc3\xa7os, per\xc3\xb2 els espartans van poder recuperar algunes de les fortaleses erigides pels atenencs provocant que la flota atenenca situada al gran port no pogu\xc3\xa9s ser abastida. La flota del gran port fou atacada i els atenencs haguessin estat rebutjats si no haguessin arribat Dem\xc3\xb2stenes i Eurimed\xc3\xb3 d'Atenes amb una flota de refor\xc3\xa7. Dem\xc3\xb2stenes va intentar recuperar Epipolae, una posici\xc3\xb3 clau per\xc3\xb2 ja havia estat refor\xc3\xa7ada per Gilip; l'atac de Dem\xc3\xb2stenes va aconseguir conquerir el fort de Eurialos per\xc3\xb2 fou rebutjat als altres fronts amb fortes p\xc3\xa8rdues. _NEWLINE_Dem\xc3\xb2stenes va considerar el frac\xc3\xa0s com a definitiu i va decidir abandonar el setge per\xc3\xb2 N\xc3\xadcies va imposar la continuaci\xc3\xb3; finalment quan es va decidir la retirada s'havia perdut molt de temps i els siracusans ja havien passat a l'ofensiva i ara estaven fent moviment per envoltar als atenencs; la flota atenenca al gran port fou atacada i parcialment destru\xc3\xafda; un intent de contraatac atenenc va fracassar i la flota atenenca va ser pr\xc3\xa0cticament destru\xc3\xafda. Ja nom\xc3\xa9s quedava una r\xc3\xa0pida retirada abandonant totes les posicions. L'ex\xc3\xa8rcit atenenc es va retirar a la vall de l'Anapos, per\xc3\xb2 quan va arribar al pas de la roca Acrea, es van trobar amb un contingent siracus\xc3\xa0 ben fortificat all\xc3\xad que els va impedir seguir. Llavors els atenencs es van dirigir cap a l'Heloros i despr\xc3\xa9s de for\xc3\xa7ar el pas pels rius Cacyparis i Erineos, on van tenir moltes baixes, van arribar al Asinaros on van haver de deposar les armes davant els siracusans.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nSet mil atenencs foren fets presoners. Els siracusans van erigir al riu un trofeu commemorant la vict\xc3\xb2ria, i es va establir un festival anomenat Asin\xc3\xa0ria."